Al doilea eveniment din seria “ArchaeoSciences Round Tables” la Universitatea din București
Vineri, 9 decembrie 2022, platforma ArchaeoSciences din cadrul Institutului de Cercetare al Universității din București (ICUB) organizează al doilea eveniment din seria ArchaeoSciences Round Tables, cu titlul Romania and Arctic Research.

Spre deosebire de reuniunile de anul trecut din seria ArchaeoSciences Round Tables, organizate online, această întâlnire se va desfășura în format hibrid. Astfel, evenimentul va avea loc începând cu ora 11:00, în sala de conferințe a Platformei de Cercetare în Biologie și Ecologie Sistemică din cadrul Facultății de Biologie a Universității din București (Splaiul Independenței, nr 91-95, intrarea prin Str. Bogdan Petriceicu Hașdeu, sector 5, parter).
Participanții vor fi cercetători și profesori, din țară și străinătate, interesați de dezvoltarea unui program național de cercetare arctică. 

În cadrul mesei rotunde se vor discuta aspecte legate de colaborările curente existente în domeniul cercetărilor polare din România, precum și de oportunitatea dezvoltării unui program național de cercetări polare, în contextul curent al marilor provocări globale (încălzire globală, amenințări epidemiologice/ pandemice, criza resurselor energetice etc.). De asemenea, se vor analiza oportunitățile de aplicare la competiții de proiecte legate de cercetările arctice, dar și posibilitățile unor proiecte viitoare de cercetare comune. 

Participarea la eveniment se va face pe bază de invitație.

Aceste mese rotunde reprezintă o inițiativă recentă a diviziei și propun un cadru pentru specialiștii aflați la diferite stagii ale carierei, inclusiv masteranzi, doctoranzi și postdoctoranzi, din România și din străinătate, pentru identificarea unor proiecte comune de cercetare și formare profesională în domeniul Științelor Arheologice (Archaeological Sciences) și nu numai.

